#  ***PROJEKTS***

## Latvijas republikas ministru kabinets

2021. gada \_\_.\_\_\_\_\_\_\_\_ Noteikumi Nr.\_\_\_

Rīgā (prot. Nr.\_\_\_ \_\_\_.§)

**Dabas parka “Bernāti” individuālie aizsardzības un izmantošanas noteikumi**

Izdoti saskaņā ar likuma

 “Par īpaši aizsargājamām dabas teritorijām”

13. panta otro daļu, 14. panta otro daļu un

17. panta otro daļu

**I. Vispārīgie jautājumi**

1. Noteikumi nosaka:

1.1. dabas parka “Bernāti” (turpmāk – dabas parks) individuālo aizsardzības un izmantošanas kārtību;

1.2. dabas parka apzīmēšanai dabā lietojamās speciālās informatīvās zīmes paraugu un tās izveidošanas un lietošanas kārtību;

1.3. dabas parkā esošos dabas pieminekļus – aizsargājamos kokus, kā arī aizsargājamo koku un aizsargājamā ģeoloģiskā un ģeomorfoloģiskā dabas pieminekļa “Pūsēnu kalns” un aizsargājamo ģeoloģisko un ģeomorfoloģisko dabas pieminekļu – dižakmeņu – aizsardzības un izmantošanas kārtību.

2. Dabas parks izveidots, lai aizsargātu jūras piekrastes biotopu un ainavu kompleksu, īpaši aizsargājamās sugas, to dzīvotnes, kā arī tradicionālo piekrastes zvejnieku kultūrtelpu un teritorijas rekreācijas potenciālu.

3. Dabas parkā ir noteiktas šādas funkcionālās zonas:

3.1. dabas lieguma zona;

3.2. dabas parka zona;

3.3. neitrālā zona.

4. Dabas parka platība ir 768 hektāri. Dabas parka funkcionālo zonu shēma noteikta šo noteikumu 1.pielikumā.

5. Visā dabas parka teritorijā valsts autoceļi un pašvaldības autoceļi to zemes nodalījuma joslas platumā ir noteikti kā neitrālā zona.

6. Dabas parka robežas dabā apzīmē ar speciālu informatīvu zīmi. Speciālas informatīvas zīmes paraugs, tās izveidošanas un lietošanas kārtība noteikta šo noteikumu 2. pielikumā.

7. Dabas aizsardzības pārvalde nosaka ierobežotas pieejamības statusu informācijai par dabas parkā esošo īpaši aizsargājamo sugu dzīvotņu un īpaši aizsargājamo biotopu atrašanās vietu, ja tās atklāšana var kaitēt dabas aizsardzībai. Šādu informāciju izplata tikai ar Dabas aizsardzības pārvaldes rakstisku atļauju.

8. Dabas aizsardzības pārvalde, izsniedzot rakstisku atļauju šajos noteikumos minētajām darbībām, izmanto dabas aizsardzības plānā ietverto informāciju un jaunāko pieejamo informāciju par īpaši aizsargājamām sugām un biotopiem dabas parka teritorijā.

9. Dabas aizsardzības pārvaldes rakstiska atļauja nav nepieciešama darbībām, kurām saskaņā ar normatīvajiem aktiem par ietekmes uz vidi novērtējumu Valsts vides dienests izsniedz tehniskos noteikumus vai veic sākotnējo ietekmes uz vidi novērtējumu. Ja minēto darbību rezultātā tiek mainīta zemes lietošanas kategorija, Dabas aizsardzības pārvaldes rakstiskā atļauja zemes lietošanas kategorijas maiņai nav nepieciešama. Vērtējot šādas darbības, Valsts vides dienests vienlaikus izvērtē zemes lietošanas kategorijas maiņas iespējamību.

**II. Vispārīgie aprobežojumi visā dabas parka teritorijā**

10. Dabas parkā zemes vienību sadalīšana atļauta tikai tad, ja meža zemēs katras atsevišķās zemes vienības platība pēc sadalīšanas nav mazāka par 10 hektāriem, bet lauksaimniecībā izmantojamās zemēs un pārējās zemēs – par trim hektāriem. Šis nosacījums neattiecas uz zemes vienībām, kas tiek atdalītas publiski pieejamu dabas tūrisma un izziņas infrastruktūras objektu būvniecībai, kā arī inženierbūvju atjaunošanai un uzturēšanai, un uz gadījumiem, ja no īpašuma tiek atdalīta zemes vienība ar dzīvojamām un saimniecības ēkām, pagalmu un zemi, kas nepieciešama saimniecības uzturēšanai un kuru apbūves nosacījumu nosaka vietējās pašvaldības teritorijas plānojumā. Šādos gadījumos uz jaunveidojamās zemes vienības, uz kuras neatrodas ēkas, jaunu ēku būvniecība nav atļauta.

11. Visā dabas parka teritorijā aizliegts:

11.1. novietot dzīvojamās piekabes, pagaidu un saliekamās būves, izņemot būves, kas paredzētas pludmales un neitrālās zonas labiekārtošanas vajadzībām;

11.2. ierīkot jaunus atkritumu poligonus, kā arī piesārņot vidi ar atkritumiem un glabāt atkritumus tiem neparedzētās vietās;

 11.3. izmantot citzemju sugas meža atjaunošanā un ieaudzēšanā;

11.4. audzēt ģenētiski modificētus kultūraugus;

11.5. lietot minerālmēslus un ķīmiskos augu aizsardzības līdzekļus mežaudzēs, izņemot repelentus pārnadžu atbaidīšanai un feromonus koku stumbra kaitēkļu ierobežošanai un aizsardzības līdzekļus invazīvo, ekspansīvo augu sugu izplatības ierobežošanai, izsmidzinot tos lokāli uz augiem. Aizliegta augu aizsardzības līdzekļu izsmidzināšana no gaisa;

11.6. pārvietoties (arī apstāties un stāvēt) ārpus autoceļiem, ar mehāniskiem transportlīdzekļiem, tai skaitā ar automašīnām, traktortehniku, motocikliem, tricikliem, kvadricikliem, mopēdiem, velosipēdiem un sniega motocikliem, izņemot pārvietošanos:

11.6.1. teritorijas apsaimniekošanas, uzraudzības, valsts aizsardzības uzdevumu veikšanai, sabiedriskās kārtības un drošības nodrošināšanai, cilvēku glābšanas un meklēšanas darbiem, ugunsdzēsības pasākumiem un robežuzraudzībai, kā arī ar Dabas aizsardzības pārvaldes rakstisku atļauju zinātnisko pētījumu veikšanai;

11.6.2. rūpnieciskās zvejas vajadzībām pa šo noteikumu 1. pielikumā norādītajiem laivu pievešanas ceļiem un pa pludmali ne vairāk kā četrus metrus platā joslā no ūdens līnijas;

11.6.3. pa dabiskām brauktuvēm (ne vairāk kā četrus metrus plata neizbūvēta brauktuve meža zemes apsaimniekošanas un aizsardzības vajadzībām), lai piekļūtu dzīvojamām ēkām vai vietējās pašvaldības teritorijas plānojumā paredzētām tūrisma un atpūtas vietām, ja nepastāv citas piekļuves iespējas;

11.6.4. ar velosipēdiem pa ceļiem, dabiskām brauktuvēm un pludmali;

11.6.5. ja transporta līdzeklis tiek novietots reģistrētā kempinga teritorijā, saskaņojot ar tā īpašnieku;

11.7. iežogot meža zemes, norobežot šo noteikumu 1.pielikumā norādītās noejas jūrai;

11.8. ierīkot ierobežotā platībā turētu savvaļas sugu lauksaimniecības dzīvnieku audzētavas un iežogotas platības to turēšanai nebrīvē, izņemot minēto audzētavu un iežogoto platību ierīkošanu pagalmos un dārzos, kā arī gadījumus, ja ir saņemta Dabas aizsardzības pārvaldes rakstiska atļauja un tas nepieciešams īpaši aizsargājamo sugu dzīvotņu un īpaši aizsargājamo biotopu atjaunošanai un saglabāšanai;

11.9. kurināt ugunskurus ārpus speciāli ierīkotām vietām, kuras nodrošina uguns tālāku neizplatīšanos, izņemot ugunskurus pagalmos un ugunskurus ciršanas atlieku sadedzināšanai atbilstoši ugunsdrošību un ugunsdzēsību regulējošiem normatīvajiem aktiem;

11.10. dedzināt sausās zāles, virsāju un niedru platības, kā arī meža un kāpu zemsedzi. Aizliegums neattiecas uz īpaši aizsargājamo biotopu atjaunošanas, aizsardzības un saglabāšanas pasākumiem, kuru veikšanai ir saņemta Dabas aizsardzības pārvaldes rakstiska atļauja, un par kuriem ir rakstiski informēta par ugunsdrošību un ugunsdzēsību atbildīgā institūcija;

11.11. bez Dabas aizsardzības pārvaldes atļaujas mainīt hidroloģisko režīmu, tai skaitā nosusināt vai applūdināt purvus, purvainus mežus, pārplūstošus klajumus, mitras starpkāpu ieplakas, mežaudzes slapjās minerālaugsnēs un slapjās kūdras augsnēs;

11.12. uzstādīt vēja elektrostacijas un citas būves, kuru augstākais punkts pārsniedz 30 metru augstumu;

11.13. būvēt jaunus komersantu (mežsaimniecības) ceļus, izņemot neitrālajā zonā;

11.14. cirst kokus, kuru caurmērs 1,3 metru augstumā virs koku sakņu kakla pārsniedz 60 centimetrus, izņemot bīstamos kokus (koki, kas apdraud cilvēku dzīvību un veselību, tuvumā esošās ēkas vai infrastruktūras objektus);

11.15. veikt mežsaimniecisko darbību no 15. marta līdz 31. jūlijam, izņemot:

11.15.1. meža nekoksnes vērtību ieguvi;

11.15.2. bīstamo koku ciršanu un tālāku izmantošanu;

11.15.3. meža ugunsdrošības un ugunsdzēsības pasākumus;

11.15.4. meža atjaunošanu ar rokas darbarīkiem bez motora;

11.16. bojāt, iznīcināt, apmežot zālājus vai meža lauces;

11.17. piebarot savvaļas dzīvniekus;

11.18. atzarot augošus kokus mežaudzēs, izņemot koku atzarošanu skatu punktu ierīkošanai un uzturēšanai, elektropārvades un citu lineāro komunikāciju uzturēšanai, kā arī satiksmes drošībai uz ceļiem;

11.19. pārveidot reljefu un iegūt derīgos izrakteņus, tai skaitā ierīkot jaunus ogļūdeņražu izpētes urbumus, izņemot pazemes ūdens ieguvi neitrālajā zonā;

11.20. Nacionālo bruņoto spēku un zemessargu mācības brīvā dabā bez rakstiskas Dabas aizsardzības pārvaldes atļaujas;

11.21. novietot teltis ārpus šim nolūkam iekārtotām vai norādītām vietām bez saskaņošanas ar zemes īpašnieku vai tiesisko valdītāju;

11.22. bez Dabas aizsardzības pārvaldes atļaujas rīkot auto sacensības, moto sacensības, rallijus, velo sacensības, skijoringa sacensības, treniņbraucienus, izmēģinājuma braucienus izņemot, izņemot neitrālo zonu un autoceļus;

11.23. bez Dabas aizsardzības pārvaldes atļaujas ierīkot publiski pieejamus dabas tūrisma un izziņas infrastruktūras objektus.

12. Veicot sanitāro cirti, ir saglabājami visi augtspējīgie koki. Uz mežaudzēm, kurās vējgāzes, vējlauzes, slimību infekcijas vai kaitēkļu invāzijas dēļ mežaudzes šķērslaukums kļuvis mazāks par kritisko šķērslaukumu un vēja gāztie, bojātie, sausie stāvošie koki un kritalas netiek izvāktas, neattiecina meža atjaunošanas un jaunaudžu kopšanas prasības.

**III. Dabas lieguma zona**

13. Dabas lieguma zona ir izveidota, lai aizsargātu krasta kāpu aizsargjoslā ietvertās mežainās piejūras kāpas (2180), vecus vai dabiskus boreālos mežus (9010\*), staignāju mežus (9080\*), mitras starpkāpu ieplakas (2190) un ar lakstaugiem klātas pelēkās kāpas (2130\*), kā arī- ar šīm dzīvotnēm saistītās retās un aizsargājamās sugas, piemēram, putnu sugas - vakarlēpis *Caprimulgus europaes*, mežirbe *Tetrastes bonasia*, melnā dzilna *Dryocopus martius*, augu sugas - Jūrmalas dedestiņa *Lathyrus maritimus*, Lēzela vīrcele *Linaria loeselii*.

14. Dabas lieguma zonā aizliegts:

14.1. veikt darbības, kuru rezultātā tiek mainīta zemes lietošanas kategorija, izņemot:

14.1.1. dabisku procesu rezultātā applūdušu vai pārpurvojušos platību lietošanas kategorijas maiņa uz dabā konstatēto zemes lietošanas kategoriju;

 14.1.2. ar Dabas aizsardzības pārvaldes rakstisku atļauju:

14.1.2.1. īpaši aizsargājamo biotopu, īpaši aizsargājamo sugu dzīvotņu atjaunošanu;

14.1.2.2. publiski pieejamu dabas tūrisma un izziņas infrastruktūras objektu (piemēram, taku, skatu torņu, telšu vietu, stāvlaukumu, informācijas centru) ierīkošanu;

14.1.2.3. izziņas infrastruktūras objektu un inženierkomunikāciju, tai skaitā ceļu un veloceliņu un citu inženierbūvju pārbūvi, ja tiek mainīts trases platuma un novietojums;

14.2. bez Dabas aizsardzības pārvaldes rakstiskas atļaujas:

14.2.1. organizēt brīvā dabā pasākumus un nometnes, sporta, piedzīvojumu un citu veidu sacensības un treniņus, kurās piedalās vairāk par 60 cilvēkiem, izņemto pasākumus un nometnes, kas tiek organizētas šim nolūkam paredzētās un speciāli ierīkotās vietās;

14.2.2. rīkot sacensības, treniņus, publiskus pasākumus, kurās piedalās vairāk par 60 dalībniekiem, un šādā veida treniņus, sacensības, pasākumu drīkst organizēt ne biežāk kā vienu reizi gadā vienā un tai pašā vietā;

14.2.3. būvēt hidrotehniskas būves un ierīkot meliorācijas sistēmas, kā arī veikt to atjaunošanu un pārbūvi, izņemot gadījumu, ja ir saņemta Dabas aizsardzības pārvaldes rakstiska atļauja un tas nepieciešams, lai:

14.2.3.1. novērstu teritoriju applūšanu ārpus dabas parka vai līdz šim neapplūdušu teritoriju applūšanu dabas parkā;

14.2.3.2. nodrošinātu upju dabiskā tecējuma vai ūdenstecēm un ūdenstilpēm piegulošo teritoriju hidroloģiskā režīma atjaunošanu;

14.2.3.3. nodrošinātu īpaši aizsargājamo sugu dzīvotņu un īpaši aizsargājamo biotopu apsaimniekošanas un atjaunošanas pasākumu īstenošanu;

14.2.3.4. nodrošinātu caurteku būvi un autoceļu atjaunošanu un nobrauktuvju uzturēšanas vajadzībām, kuras attēlotas 1.pielikumā.

14.3. cirst kokus galvenajā cirtē un rekonstruktīvajā cirtē;

14.4. cirst kokus kopšanas cirtē, ja valdaudzes vecums pārsniedz:

 14.4.1. priežu audzēm – 70 gadu;

 14.4.2. bērzu, melnalkšņu audzēm – 50 gadu;

 14.4.3. apšu audzēm – 30 gadu;

14.5. veikt mežsaimniecisko darbību un izvākt kritušos kokus teritorijās, kas normatīvajos aktos noteiktajā kārtībā Dabas aizsardzības pārvaldes uzturētajā valsts reģistrā ir reģistrēta kā Eiropas Savienības nozīmes aizsargājamais biotops - veci vai dabiski boreālie meži (9010\*), staignāju meži (9080\*) vai purvaini meži (91D0\*), izņemot:

14.5.1. meža ugunsdzēsības un ugunsdrošības pasākumus, uzturēt esošos ceļus un dabiskās brauktuves, nepaplašinot to platumu, esošās ūdensņemšanas vietas un esošās stigas un mineralizētās joslas;

14.5.2. īpaši aizsargājamu sugu dzīvotņu vai biotopu uzturēšanas vai atjaunošanas pasākumus, ja uzturēšanas vai atjaunošanas darbu veikšanai ir rakstiska Dabas aizsardzības pārvaldes atļauja, kā arī darbības pieteicējs iesniegumam pievieno sugu un biotopu aizsardzības jomā sertificēta eksperta atzinumu;

14.6. atjaunot mežu stādot vai sējot;

14.7. bojāt mikroreljefu un meža, kāpu vai mitru starpkāpu ieplaku zemsedzi, izņemot vietas, kur tas ir nepieciešams īpaši aizsargājamo biotopu vai sugu dzīvotņu saglabāšanai, ja uzturēšanas vai atjaunošanas darbu veikšanai ir saņemta rakstiska Dabas aizsardzības pārvaldes atļauja;

14.8. cirst kokus sanitārajā cirtē, izņemot gadījumu, ja slimību inficētie, kaitēkļu invadētie vai citādi bojātie koki mežaudzēs rada masveidīgas kaitēkļu savairošanās draudus un var izraisīt mežaudžu bojāeju ārpus dabas lieguma zonas. Bojātos kokus atļauts cirst sanitārajā cirtē pēc Valsts meža dienesta sanitārā atzinuma, kurā noteikts konkrēts bojāto koku izvākšanas apjoms. Veicot sanitāro cirti jāpielieto tāda metodes, kas atstāj vismazāko negatīvo ietekmi uz bioloģisko daudzveidību.

15. Mežaudzēs uz hektāru saglabā ne mazāk kā 20 kubikmetrus sausu stāvošu koku, svaigi vēja gāztu koku un kritalu, kuru diametrs resnākajā vietā pārsniedz 25 cm, ja to kopējais apjoms ir lielāks, vispirms saglabā resnākos kokus. Veicot sanitāro cirti jāpielieto tāda metodes, kas atstāj vismazāko negatīvo ietekmi uz bioloģisko daudzveidību.

16. Drīkst izvākt sausos kokus un kritalas šo noteikumu 15. punktā minētajā apjomā, kā arī nocirstos bīstamos kokus, ja to diametrs resnākajā vietā nepārsniedz 25 centimetrus, bet nocirsto koku celmus atstāj mežaudzē, lai nodrošinātu trūdošo (atmirušo) koksni kā dzīvesvietu meža ekosistēmā svarīgām sugām.

17. Kopšanas cirtē saglabā vismaz 15 dzīvotspējīgus vecākos un lielāko izmēru kokus (ekoloģiskos kokus) uz cirsmas hektāru, vispirms saglabājot resnākos (koku caurmērs ir lielāks par valdošās koku sugas koku vidējo caurmēru) priedes, melnalkšņus. Ja šādu koku mežaudzē nav, vispirms saglabā apses, kā arī kokus ar lieliem un resniem zariem, dobumainus kokus un kokus ar deguma rētām.

**IV. Dabas parka zona**

18. Dabas parka zona ir izveidota, lai saglabātu mežainās piejūras kāpas (2180), piekrastei raksturīgo ainavu, un nodrošinātu atpūtas un apmeklētāju izglītošanās iespējas.

19. Dabas parka zonā aizliegts:

19.1. cirst kokus kailcirtē un rekonstruktīvajā cirtē;

19.2. veicot koku ciršanu galvenajā cirtē:

19.2.1. samazināt mežaudzes pirmā stāva biezību zem 0.4 neskaitot stāvošus sausus kokus;

19.2.2. veidot mežaudzē par 0.2 hektāru lielākus atvērumus;

19.3. bojāt mikroreljefu un meža, kāpu vai mitru starpkāpu ieplaku zemsedzi, izņemot vietas, kur tas ir nepieciešams īpaši aizsargājamo biotopu vai sugu dzīvotņu saglabāšanai vai atjaunošanai, ja uzturēšanas vai atjaunošanas darbu veikšanai ir saņemta rakstiska Dabas aizsardzības pārvaldes atļauja;

19.4. veikt mežsaimniecisko darbību, teritorijās, kas normatīvajos aktos noteiktajā kārtībā Dabas aizsardzības pārvaldes uzturētajām valsts reģistrā ir reģistrēta kā Eiropas Savienības aizsargājamais biotops veci vai dabiski boreālie meži (9010\*), staignāju meži (9080\*), melnalkšņu staignāji vai purvaini meži (91D0\*), izņemot:

19.4.1. meža ugunsdzēsības un ugunsdrošības pasākumus;

19.4.2. īpaši aizsargājamu sugu dzīvotņu vai biotopu uzturēšanas vai atjaunošanas pasākumus, ja uzturēšanas vai atjaunošanas darbu veikšanai ir rakstiska Dabas aizsardzības pārvaldes atļauja, kā arī darbības pieteicējs iesniegumam pievieno sugu un biotopu aizsardzības jomā sertificēta eksperta atzinumu;

19.5. sekojošos nogabalos veikt koku ciršanu galvenajā cirtē bez Dabas aizsardzības pārvaldes atļaujas, kā arī darbības pieteicējs pievieno meža biotopu vai bezmugurkaulnieku sugu eksperta atzinumu:

19.5.1. zemes īpašuma ar kadastra numuru 64780080265 1.kvartāla 5.nogabals;

19.5.2. zemes īpašuma ar kadastra numuru 64780080266 1.kvartāla 1.nogabals;

19.6. bez Dabas aizsardzības pārvaldes rakstiskas atļaujas:

19.6.1. rīkot sacensības, treniņus, publiskus pasākumus, kurās piedalās vairāk par 60 dalībniekiem, un šādā veida treniņus, sacensības, pasākumu drīkst organizēt ne biežāk kā vienu reizi gadā vienā un tai pašā vietā;

19.6.2. mainīt zemes lietošanas kategoriju, izņemot vai dabisku procesu rezultātā applūdušu vai pārpurvojušos platību lietošanas kategorijas maiņa uz dabā konstatēto zemes lietošanas kategoriju;

19.6.3. ierīkot publiski pieejamus dabas tūrisma un izziņas infrastruktūras objektus un inženierbūves, tai skaitā ceļu un veloceliņu, atjaunošanu un pārbūves pasākumu realizāciju;

19.6.4. būvēt hidrotehniskas būves un ierīkot meliorācijas sistēmas, kā arī veikt to pārbūvi un atjaunošanu.

20. Mežaudzēs uz hektāru saglabā ne mazāk kā 20 kubikmetru sausu stāvošu koku, svaigi vēja gāztu koku un kritalu, kuru diametrs resnākajā vietās pārsniedz 25 centimetrus, ja to kopējais apjoms ir lielāks, vispirms saglabā resnākos kokus. Veicot sanitāro cirti jāpielieto tāda metodes, kas atstāj vismazāko negatīvo ietekmi uz bioloģisko daudzveidību.

21. Drīkst izvākt sausos kokus un kritalas šo noteikumu 20. punktā minētajā apjomā, kā arī nocirstos bīstamos kokus, ja to diametrs resnākajā vietā nepārsniedz 25 centimetrus, bet nocirsto koku celmus atstāj mežaudzē, lai nodrošinātu trūdošo (atmirušo) koksni kā dzīvesvietu meža ekosistēmā svarīgām sugām.

22. Galvenajā un kopšanas cirtē saglabā vismaz 15 dzīvotspējīgus vecākos un lielāko izmēru kokus (ekoloģiskos kokus) uz cirsmas hektāru, vispirms saglabājot resnākos (koku caurmērs ir lielāks par valdošās koku sugas koku vidējo caurmēru) priedes, melnalkšņus. Ja šādu koku mežaudzē nav, vispirms saglabā apses, kā arī kokus ar lieliem un resniem zariem, dobumainus kokus un kokus ar deguma rētām.

**V. Neitrālā zona**

23. Neitrālā zona ir izveidota, lai, saglabājot raksturīgo kultūrvēsturisko vidi, veicinātu Baltijas jūras piekrastes zvejnieku sētu ilgtspējīgu attīstību, kā arī, lai nodrošinātu dabas parka teritorijas tūrisma infrastruktūras veidošanu.

**VI. Dabas pieminekļi**

24. Šīs nodaļas prasības attiecas uz:

24.1. aizsargājamo ģeoloģisko un ģeomorfoloģisko dabas pieminekli “Pūsēnu kalns”;

24.2. aizsargājamiem kokiem – vietējo un citzemju sugu dižkokiem (koki, kuru apkārtmērs 1,3 metru augstumā virs koka sakņu kakla vai augstums nav mazāks par šo noteikumu 2. pielikumā minētajiem izmēriem, tai skaitā sausi koki un koku stumbeņi) – un teritoriju ap kokiem vainagu projekcijas platībā, kā arī 10 metru platā joslā no tās (mērot no aizsargājamā koka vainaga projekcijas ārējās malas);

24.3. aizsargājamiem dižakmeņiem (laukakmeņi, kuru virszemes tilpums ir 10 kubikmetru un vairāk) un 10 metru platu joslu ap tiem (mērot no dižakmens ārējās malas).

25. Dabas pieminekļa teritorijā aizliegts veikt darbības, kuru dēļ tiek bojāts vai iznīcināts dabas piemineklis vai mazināta tā dabiskā estētiskā, ekoloģiskā un kultūrvēsturiskā vērtība.

26. Aizsargājamo ģeoloģisko un ģeomorfoloģisko dabas pieminekļa “Pūsēnu kalns” teritorijā atļauts pārvietoties tikai pa apmeklētājiem paredzēto infrastruktūru. Infrastruktūra izveidojama tikai ar Dabas aizsardzības pārvaldes rakstisku atļauju, kuras izveides iecerei ir saņemts ģeologa atzinums.

27. Aizsargājamā koka teritorijā aizliegts:

27.1. veikt darbības, kuru rezultātā tiek mainīta zemes lietošanas kategoriju;

27.2. novietot lietas (piemēram, būvmateriālus vai malku), kas aizsedz skatu uz koku, ierobežo piekļuvi tam vai mazina tā estētisko vērtību;

27.3. mainīt vides apstākļus – ūdens un koka barošanās režīmu;

27.4. veikt darbības, kas var negatīvi ietekmēt aizsargājamā koka augšanu un dabisko attīstību. Aizsargājamā koka teritorijā pieļaujama dabas tūrisma un izziņas infrastruktūras objektu, transporta, sakaru, enerģētikas, ūdensapgādes un kanalizācijas inženiertīklu izbūve un atjaunošana, kā arī ēku pārbūve, atbilstoši kokkopja (arborista) atzinumam, izmantojot metodes, kuras mazina negatīvo ietekmi uz aizsargājamā koka augtspēju;

27.5. iznīcināt un būtiski mainīt dabisko zemsedzi.

28. Ja aizsargājamo koku nomāc vai apēno jaunāki koki un krūmi, koka augšanas apstākļu uzlabošanai, saskaņā ar normatīvajiem aktiem, kas regulē koku ciršanu meža zemēs vai ārpus tām, atļauta koku un krūmu ciršana aizsargājamā koka vainaga projekcijā un tai piegulošā zonā, izveidojot no kokiem brīvu 10 metru platu joslu, mērot no aizsargājamā koka vainaga projekcijas līdz apkārtējo koku vainagu projekcijām.

29. Aizsargājamo koku atļauts nocirst (novākt), ja ir saņemts kokkopja (arborista) pozitīvs rakstisks atzinums, kura nepieciešamību nosaka Dabas aizsardzības pārvalde, un ir saņemta Dabas aizsardzības pārvaldes rakstiska atļauja, šādos gadījumos:

29.1. koks kļuvis bīstams un nav citu iespēju novērst bīstamības situāciju (piemēram, apzāģēt zarus, izveidot atbalstus, izvietot ceļa vai norādes zīmes, barjeras u.c.);

29.2. koka augtspēja ir pilnīgi zudusi un koks nav dzīvotne īpaši aizsargājamai sugai. Koka augtspēju nosaka atbilstoši meža apsaimniekošanu un izmantošanu regulējošiem normatīviem aktiem;

29.3. lai nodrošinātu sabiedrības veselības aizsardzības, drošības vai citas sevišķi svarīgas, arī sociāla vai ekonomiska rakstura, intereses vai videi primāri svarīgas labvēlīgas izmaiņas.

30. Ja aizsargājamā koka augtspēja ir pilnīgi zudusi vai aizsargājamais koks ir nozāģēts, koka stumbrs un zari, kuru diametrs ir lielāks par 50 centimetriem, meža zemēs saglabājami koka augšanas vietā vai tās tuvākajā apkārtnē.

**VII. Noslēguma jautājums**

31. Atzīt par spēku zaudējušiem Ministru kabineta 2004. gada 8. aprīļa noteikumus Nr. 273 “Dabas parka “Bernāti” individuālie aizsardzības un izmantošanas noteikumi” (Latvijas Vēstnesis, 2004, 60. nr.).

Ministru prezidents Arturs Krišjānis Kariņš

Vides aizsardzības un

reģionālās attīstības ministrs A.T. Plešs